P. Hrušovský, predseda NR SR: (2003-05-20):
Vážené panie poslankyne, páni poslanci, otváram rokovanie 12. schôdze Národnej rady Slovenskej republiky. Skôr ako pristúpime k prezentácii, chcem vás informovať, že v súlade so zákonom o spôsobe vykonania referenda mi  bola odovzdaná zápisnica Ústrednej referendovej komisie o výsledku hlasovania v referende konanom 16. a 17. mája 2003. Zo zápisnice, ktorú máte rozdanú, sú zrejmé celkové výsledky hlasovania o vstupe Slovenskej republiky do Európskej únie a zo zápisnice je zrejmé, že nadpolovičná väčšina oprávnených voličov rozhodla, aby sa Slovenská republika stala členským štátom Európskej únie. V súlade s čl. 98 ods. 2 Ústavy Slovenskej republiky a podľa § 43 ods. 2 písm. e) zákona o rokovacom poriadku som svojím rozhodnutím z 19. mája 2003 zabezpečil vyhlásenie výsledku referenda v Zbierke zákonov Slovenskej republiky. Prosím, aby ste, vážené panie poslankyne, páni poslanci, vzali túto skutočnosť na vedomie. Skôr ako pristúpime k rokovaniu, chcem vás informovať, že na základe záverov z rokovania poslaneckého grémia Slovenská televízia vyhotoví záznam z bodu programu hodina otázok a bodu programu odpovede na interpelácie, ako aj bodu programu interpelácie poslancov. Prosím, páni poslanci, prezentujme sa stlačením hlasovacieho tlačidla, aby sme zistili počet poslancov prítomných v rokovacej sále. (Hlasovanie.) 132 prítomných. Národná rada je schopná uznášať sa. Chcem vás informovať, že na 12. schôdzi Národnej rady budú overovateľmi poslanci Jozef Šimko a Ľudmila Mušková a ich náhradníkmi Gábor Gál a Maroš Kondrót. Podľa príslušných ustanovení zákona o rokovacom poriadku o ospravedlnenie svojej neúčasti na dnešnom rokovacom dni požiadali pani poslankyňa Beňová, pán poslanec Gaľa a pani poslankyňa Zmajkovičová. Navrhovaný program 12. schôdze Národnej rady vám bol rozdaný do lavíc. Skôr ako pristúpime k možnosti navrhovať alebo meniť program 12. schôdze Národnej rady, chcem vás informovať, že predseda hospodárskeho výboru ma požiadal, aby z dôvodu, že nedošlo zatiaľ k dohode medzi navrhovateľom a stanoviskom ústavnoprávneho výboru, ako aj istých pochybností gestorského výboru bol bod 25, to je vládny návrh zákona, ktorým sa mení a dopĺňa zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení zákona č. 436/2001 Z. z., odložený na rokovanie júnovej schôdze, ktorá začne 17. júna. Takisto aj pán predseda Najvyššieho kontrolného úradu z dôvodu svojich služobných povinností v zahraničí požiadal o preloženie prerokovania správy o výsledkoch kontrolnej činnosti Najvyššieho kontrolného úradu Slovenskej republiky za rok 2002 na rokovanie júnovej schôdze. Ďalej vás chcem informovať, že správu o stave vysielania v Slovenskej republike a o činnosti Rady pre vysielanie a retransmisiu za rok 2002 uvedie jej predsedníčka a správu o činnosti verejného ochrancu práv uvedie verejný ochranca práv. Na to, aby mohli vystúpiť v Národnej rade Slovenskej republiky, je potrebný súhlas Národnej rady, ktorý odporúčam vyjadriť hlasovaním pri schvaľovaní návrhu programu 12. schôdze. Teraz dávam slovo poslancom, ktorí chcú navrhnúť zmeny alebo doplnenie navrhnutého programu. Nech sa páči, pán poslanec Kolesár.